Krevende og resultatløst søk etter snøskredofre i Troms
Det melder politiet i en pressemelding søndag morgen. Regionlensmann Arnold Nilsen ved Lenvik lensmannskontor forklarer at arbeidsforholdene har vært gode, til tross for at de enorme snømassene gjør søket utfordrende. - Det er en krevende operasjon i den trange og dype elvedalen. Dersom vi ikke får hjelp av at hundene gir utslag, må vi fjerne snømassene for å komme lenger ned. Om de ligger veldig dypt, kan det bli tidkrevende, sier Nilsen til VG. Han forklarer at de har måttet fjerne betydelige snømasser. De store snømassene må etter hvert som de gjennomsøkes deponeres, slik at de ikke blir til hinder for videre søk. Militære mannskaper har søkt i rasområdet fra i går ettermiddag til i morges. Nå overtar mannskaper fra Røde Kors søket. - Søket vil rulle og gå kontinuerlig, sier Nilsen. Det var i går politiet besluttet å fortsette søkearbeidet gjennom natta. Dette fordi det er usikkerhet om værforholdene fra søndag kveld. Blir det dårlig vær, kan letemannskapene i verste fall da måtte trekke seg ut av området, opplyser Nilsen til Folkebladet. Ifølge Arnold Nilsen er det til enhver tid 40-50 personer som leter i en skiftordning, som så går av for å hvile mens neste gruppe går på. Ifølge NTB har Forsvaret sprengt bort store mengder snø i skredområdet, og det ble lørdag ettermiddag slått fast at det var trygt nok til at mannskapene kunne ta seg inn der. Til sammen deltar rundt 200 personer i skredsøket. Snøen er både dyp og tettpakket i området der de tre mennene i 30-årene ligger begravd, melder NTB. Det var Børge Gundersen og brødreparet Anders og Robert Mortensen som trolig omkom i scooter-ulykken tirsdag før påskehelgen. Ifølge politiet har de tre mennene trolig blitt tatt av snøskred i to omganger. Politiet har i lengre tid ansett det for ikke trygt å søke i snøskredet. De tre savnede er alle fra Berg - en kommune med 950 innbyggere - og var sammen med familiene sine på hytter i Svandalen for å feire påske. På en pressekonferanse tirsdag før påske opplyste politimester Ole B. Sæverud at de har funnet en snøscooter i rasområdet. Tidligere samme kveld ble det også funnet en hjelm.
De tre trolig omkomne etter snøskredet på Skaland i Troms er ikke funnet etter gårsdagens og nattens søk.